stanford-oval/wikipedia huggingface dataset:
ג'יימי שקלטון
קריירת מועדונים > לידס יונייטד

שקלטון החל לשחק כדורגל כילד בקיפאקס את'לטיק, בגיל שבע עבר לאקדמיית הצעירים של לידס יונייטד והחל לשחק בליגות הילדים בגיל תשע. בעונת 2016/2017 החל לשחק בקבוצת המילואים של המועדון וזכה לשבחים מפיו של מנהל האקדמיה, ניל רדפרן, שתיאר אותו ככישרון עולה. בקיץ 2017 חתם שקלטון על חוזה מקצועני ראשון לשנתיים וב-8 במאי 2018 נכלל בסגל הקבוצה הבוגרת לקראת נסיעתה של הקבוצה לסדרת משחקי ידידות שנערכו במיאנמר. הוא ערך את הפעת הבכורה שלו במשחק קדם העונה מול יורק סיטי ב-20 ביולי, שהסתיים בתוצאה 1-1, תחת מאמנה החדש של הקבוצה, מרסלו ביילסה. במהלך משחקי ההכנה לעונה שיחק כמגן ימני, זאת לעומת עמדת הקשר בה שיחק בתקופתו בקבוצות הילדים והנוער.
בתחילת עונת 2018/2019 קיבל שקלטון את המספר 46, זומן לסגל הקבוצה הבוגרת ב-11 באוגוסט 2018 וערך הופעת בכורה שעלה כמחליף במשחק מול דרבי קאונטי, שהסתיים בניצחון קבוצתו בתוצאה 1–4. לאחר יומיים, ב-13 באוגוסט, חתם על הארכת חוזה לשלוש שנים נוספות בלידס יונייטד, ויום למחרת פתח בהרכב במסגרת משחק גביע הפוטבול ליג מול בולטון וונדררס, אותו ניצחה קבוצתו בתוצאה 1–2, כששקלטון משחק בעמדת המגן הימני. בהמשך אותו שבוע ערך גם בכורה בליגה כשפתח בעמדת המגן הימני במשחק החוץ מול סוונסי סיטי, לאחר שנכלל בהרכב במקומו של ליאם קופר שנפצע בחימום שלפני המשחק. הוא בישל את השער הראשון במשחק שהסתיים בתוצאה 2-2. בהמשך העונה שימש כמחליף ב-16 מתוך 19 המשחקים בהם השתתף, כולל מול וסט ברומיץ' אלביון, בו נכנס בתוספת הזמן והספיק לבשל לאזג'יאן אליוסקי את השער האחרון במשחק שהסתיים בניצחון בתוצאה 0–4. לידס סיימה את העונה במקום השלישי בליגה והחמיצה את ההעפלה האוטומטית לפרמייר ליג בעקבות הפסדה לוויגאן את'לטיק ב-10 באפריל 2019, שלושה מחזורים לסיום. לידס שיחקה בשלב הפלייאוף ושקלטון נכנס כמחליף במשחק הראשון מתוך שניים מול דרבי קאונטי במקומו של אדם פורשו הפצוע, שהסתיים בניצחון בתוצאה 0–1. בשל פציעתו של פורשו פתח שקלטון במשחק השני, אותו הפסידה לידס בתוצאה 2–4, ודרבי קאונטי המשיכה למשחק הגמר, בו הפסידה לאסטון וילה. הוא היה אחד מבין שלושה מועמדים לפרס השחקן הצעיר המצטיין של העונה של המועדון, לצד טיילר רוברטס וג'ק קלארק, והפסיד לאחרון אשר קיבל את הפרס בטקס סיום העונה ב-28 באפריל.
אף על פי שהיה חלק מההרכב הפותח בתחילת עונת 2019/2020, ככל שהתקדמה הפך שקלטון למחליף בדקות הסיום, בעיקר של פבלו ארננדס ובמידה פחותה של מטאוש קליך. הוא חזר להרכב הפותח בשני המשחקים שסיימו את העונה, לאחר שלידס הבטיחה את העפלתה לפרמייר ליג כאלופת ליגת המשנה, אז כבש את שער הבכורה שלו במועדון בניצחון 1–3 על דרבי קאונטי ב-19 ביולי 2020, ואת שערו השני ב-22 ביולי, בניצחון 0–4 על צ'רלטון את'לטיק, כשנכנס כמחליף במקומו של ארננדס והיה שערה האחרון של הקבוצה לאותה עונה. לידס העפילה לפרמייר ליג מהמקום הראשון בצ'מפיונשיפ עם 93 נקודות שצברה, עשר יותר מהקבוצה שסיימה במקום השני, וסט ברומיץ' אלביון.
ב-12 באוגוסט 2020 האריך שקלטון את חוזהו בקבוצה בארבע שנים נוספות. הוא ערך את הופעת הבכורה שלו בפרמייר ליג ב-12 בספטמבר, במשחק הפתיחה של עונת 2020/2021, כשנכנס כמחליף בהפסד 3–4 באנפילד לאלופה ליברפול.
ב-9 באוגוסט 2023 ערך את הופעתו הראשונה לעונת 2023/2024 כשפתח במסגרת גביע הפוטבול ליג במשחק מול שרוסברי טאון, שהסתיים בניצחון בתוצאה 1–2. ב-12 באוגוסט ערך את הופעתו הראשונה בליגה לעונה כשפתח בהרכב במשחק שהסתיים בהפסד לבירמינגהאם סיטי בתוצאה 0–1.
קריירת מועדונים > לידס יונייטד > השאלה למילוול

ב-19 ביולי 2022 הושאל למילוול עד לסיום העונה. ב-30 ביולי ערך את הופעת הבכורה שלו בקבוצה כשפתח בהרכב במשחק הליגה מול סטוק סיטי, שהסתיים בניצחון בתוצאה 0–2.
קריירת מועדונים > שפילד יונייטד

ב-4 ביולי 2024, לאחר שחוזהו בלידס יונייטד הסתיים, חתם בשפילד יונייטד מהצ'מפיונשיפ כשחקן חופשי. הוא ערך את הופעת הבכורה שלו כמחליף ב-1 בספטמבר, בניצחון 0–1 על ווטפורד. הוא פתח לראשונה בהרכב ב-2 באוקטובר, בניצחון 0–1 על סוונסי סיטי.
קריירה בינלאומית

שקלטון זומן לסגל אנגליה עד גיל 20 לקראת השתתפות הנבחרת בטורניר טולון 2019, וערך את הבכורה שלו במשחק ההפסד 2–3 לפורטוגל ב-4 ביוני 2019.
סטטיסטיקות קריירה > מועדונים

מעודכן ל-14 בדצמבר 2024
| מועדון | עונה | ליגה | ליגה> הופעות | ליגה> שערים | גביע> הופעות | גביע> שערים | גביע הליגה> הופעות | גביע הליגה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- |
| לידס יונייטד | 2018/2019 | פוטבול ליג צ'מפיונשיפ | 19 | 0 | 1 | 0 | 2 | 0 | 2 | 0 | 24 | 0 |
| לידס יונייטד | 2019/2020 | פוטבול ליג צ'מפיונשיפ | 22 | 2 | 0 | 0 | 2 | 0 | — | — | 24 | 2 |
| לידס יונייטד | 2021/2022 | פרמייר ליג | 13 | 0 | 1 | 0 | 1 | 0 | — | — | 15 | 0 |
| לידס יונייטד | 2021/2022 | פרמייר ליג | 14 | 0 | 0 | 0 | 2 | 0 | — | — | 16 | 0 |
| לידס יונייטד | 2023/2024 | פוטבול ליג צ'מפיונשיפ | 11 | 0 | 2 | 0 | 2 | 0 | — | — | 15 | 0 |
| סה"כ | סה"כ | סה"כ | 79 | 2 | 4 | 0 | 9 | 0 | 2 | 0 | 94 | 2 |
| מילוול (השאלה) | 2022/2023 | פוטבול ליג צ'מפיונשיפ | 36 | 0 | 1 | 0 | 0 | 0 | — | — | 37 | 0 |
| שפילד יונייטד | 2024/2025 | פוטבול ליג צ'מפיונשיפ | 12 | 0 | 0 | 0 | 0 | 0 | — | — | 12 | 0 |
| סה"כ בקריירה | סה"כ בקריירה | סה"כ בקריירה | 127 | 2 | 5 | 0 | 9 | 0 | 2 | 0 | 143 | 2 |
↑  הופעות בשלב הפלייאוף של הצ'מפיונשיפ
תארים > קבוצתיים

פוטבול ליג צ'מפיונשיפ (1): 2019/2020
הערות שוליים

1 2 3  Jamie Shackleton, Worldfootball
↑  Jamie Shackleton, Transfermarkt
1 2 3 4 5  Joe Mewis, The story of Jamie Shackleton's breakthrough season - and what to expect next, LeedsLive, 4 June 2019
↑  Tom Nightingale, Former Leeds United manager Neil Redfearn tips Jamie Shackleton as club's next big thing, HITC, 8 October 2016
↑  12 pen new deals, Leeds United, 4 July 2017
↑  Leeds take only 12 first team players on Myanmar tour, BeSoccer, May 2018
↑  Report: York City 1–1 Leeds United, Leeds United, 19 July 2018
↑  2018/19 squad numbers announced, Leeds United, 26 July 2018
1 2  Joe Mewis, Jamie Shackleton on his debut, new deal, Bielsa and family pride, LeedsLive, 14 August 2018
↑  Jamie Shackleton rewarded for Leeds United debut with new contract, Yorkshire Evening Post, 13 August 2018
↑  Joe Mewis, [How United's six debutants fared against Bolton in League Cup win], LeedsLive, 15 August 2018
↑  Full Time: Swansea City 2 Leeds United 2: Hernandez back to haunt Swans as Whites go top, Yorkshire Evening Post. 21 August 2018
↑  Jamie Shackleton, Soccerway
↑  Report: Leeds United 4–0 West Bromwich Albion, Leeds United, 1 March 2019
↑  Leeds stunned by 10-man Wigan at home, BBC Sport. 19 April 2019
↑  Brent Pilnick, Derby County 0 Leeds United 1, BBC Sport, 11 May 2019
↑  Ian Woodcock, Derby stun Leeds to reach play-off final, BBC Sport, 15 May 2019
↑  Player of the Year 2019 winners, Leeds United, 28 April 2019
↑  James Law, Derby County 1 Leeds United 3, BBC Sport, 19 July 2020
↑  Ian Woodcock, Leeds United 4–0 Charlton Athletic: Addicks relegated after heavy defeat by champions, BBC Sport, 22 July 2020
↑  2019/20 Key player stats, Leeds United, 1 August 2020
↑  Jamie Shackleton signs new Leeds deal to 2024, BBC Sport, 12 August 202012 August 2020
↑  Phil McNulty, Salah hat-trick sinks Leeds in thriller, BBC Sport, 12 September 2020
↑  Leeds United 2-1 Shrewsbury Town: Pascal Struijk gives Daniel Farke first win as boss, BBC Sport, 9 August 2023
↑  Ged Scott, Birmingham City 1 Leeds United 0, BBC Sport, 12 August 202312 August 2023
↑  Jamie Shackleton signs season-long loan at Millwall, Millwall FC, 19 July 2022
↑  Millwall vs. Stoke City 2 - 0, Soccerway
↑  Jamie Shackleton: Sheffield United sign former Leeds defender, BBC Sport. 4 July 2024
↑  Sheffield United 1 - 0 Watford, BBC sport, 1 September 2024
↑  Sheffield United 1 - 0 Swansea City, BBC sport, 2 October 2024
↑  Young Lions slip to second defeat in Provence as Toulon title defence comes to an end. The Football Association. 4 June 2019
↑  Leeds United are champions!, Leeds United. 18 July 2020
ברנדון ויליאמס (פוליטיקאי)

ברנדון מקדונלד ויליאמס (באנגלית: Brandon McDonald Williams; נולד ב-22 במאי 1967) הוא פוליטיקאי אמריקאי, שכיהן כחבר בית הנבחרים של ארצות הברית מטעם מחוז הקונגרס ה-22 של מדינת ניו יורק. הוא נבחר לראשונה לתפקידו בבחירות 2022 מטעם המפלגה הרפובליקנית.
ביוגרפיה

ויליאמס נולד בדאלאס שבטקסס, ובשנת 2010 עבר להתגורר בניו יורק. לוויליאמס תואר ראשון מאוניברסיטת פפרדיין (Pepperdine University) השוכנת במחוז לוס אנג'לס שבקליפורניה, ותואר שני במנהל עסקים מבית הספר וורטון של אוניברסיטת פנסילבניה. ויליאמס שירת בצי ארצות הברית כקצין צוללת גרעינית ושוחרר משירותו הצבאי בדרגת לוטננט. לאחר מכן התמקצע כאיש עסקים והיה המייסד השותף של "CPLANE.ai", חברת תוכנה שבסיסה בסן מטאו בקליפורניה.
ב-14 בינואר 2022 הודיע ג'ון קטקו, נציג מחוז הקונגרס ה-24 של ניו יורק בבית הנבחרים של ארצות הברית, כי לא יתמודד לתקופת כהונה נוספת בבחירות 2022, מה שהותיר את מושבו פנוי בבחירות אמצע אלה. עם זאת, בראשית 2022, המחוז של קטקו – יחד עם מחוזות רבים אחרים בניו יורק – היה נתון לחלוקה מחדש מכוח מפקד האוכלוסין של ארצות הברית ב-2020. גבולותיו עברו למחוז ה-24 שייצגה קלודיה טני, ובתורו הפך המחוז ה-24 לפנוי גם הוא. ויליאמס התמודד במחוז ה-24 החדש, וגרף 49.5% מקולות הבוחרים.
ב-3 בינואר 2023, עם התכנסות הקונגרס ה-118 של ארצות הברית, ויליאמס הושבע לתפקידו. בבחירות 2024 הפסיד את מושבו בבית הנבחרים למועמד הדמוקרטי ג'ון מניון. כהונתו תמה עם התפזרות הקונגרס ה-118 של ארצות הברית בראשית ינואר 2025.
הערות שוליים

↑  לוק פרסנואו, Brandon Williams wins GOP primary in CNY House seat, באתר Spectrum Local News‏, 24 באוגוסט 2022 (באנגלית)
↑  מארק וינר, Political analyst projects Brandon Williams as winner of NY-22 race for Congress, באתר syracuse.com‏, 14 בנובמבר 2022 (באנגלית)
| --- | --- |
בקרת זהויות :  US Congress: W000828
חנצ'ה פלוטניצקה

| --- | --- |
אין תמונה חופשית
 לידה:  3 באפריל 1918 פלוטניצה
 פטירה:  19 באפריל 1943 (בגיל 25) ורשה
 מדינה:  פולין
 פעילות בולטת:  קשרית בארגון היהודי הלוחם במלחמת העולם השנייה
 מקצוע:  לוחמת מחתרת
 
חנה (חנצ'ה) פלוטניצקה (לעיתים: פלוטניצקי) (3 באפריל 1918, פלוטניצה – 19 באפריל 1943, ורשה) הייתה קשרית ולוחמת מחתרת בארגון היהודי הלוחם בפולין והייתה חברה בתנועת הנוער החלוצית "דרור". אחותה הגדולה, פרומקה פלוטניצקה, הייתה גם היא חברה בתנועת דרור ולוחמת מחתרת.
ילדות ומשפחה

חנצ'ה פלוטניצקה הייתה בת רביעית להוריה מיכאל וחוה. נולדה בשביעי של פסח תרע"ח בעיירה פלוטניצה שעל יד פינסק בבלארוס (אז פולין). אביה של חנצ'ה למד בישיבה וקיבל סמיכות לרבנות. בהמלצת הרב שלו, הוא החליט להיות סוחר. בסוכות 1920, כאשר הייתה חנצ'ה בת שנתיים, היה פוגרום בעיירה פלוטניצה, וכל יהודי המקום נטשו ועברו לעיר פינסק. אבא שלה נשא אותה בידיו לאורך כל הדרך מפלוטניצה לפינסק.
מיכאל פלוטניצקי היה אדם דתי והתנגד לתנועה הציונית מכיוון שהאמין שהיא מונהגת בידי חילונים. היה לו קשה להאמין שגדלו בביתו ארבעה ילדים חילוניים וציוניים.
ילדות ומשפחה > אחים ואחיות

לחנצ'ה היו ארבעה אחים:
אליהו - נולד ב-1905 והיה האח הבכור במשפחה. היה חבר במפלגה וחניך בתנועת ארץ ישראל העובדת. הוא צירף את חנצ'ה לתנועת דרור כשהייתה בת 14, ועלה לארץ מספר חודשים לאחר מכן. נישא לרחל והיה להם ילד אחד. נפטר ב-1986 ונקבר בבית העלמין הישן ברחובות.
זלטקה - הייתה הבכורה מבין האחיות, משכילה אשר למדה בגימנסיה פרטית. היא דגלה בקומוניזם והתנגדה לציונות כי האמינה שבעיית היהודים תיפתר כאשר יקום משטר קומוניסטי בעולם. היא גם נהייתה למורתן של פרומקה וחנצ'ה, אשר לא למדו בבית ספר. האח הבכור אליהו סיפר כי היה מופתע שפרומקה וחנצ'ה בחרו בדרך הציונות ולא הלכו בעקבותיה של זלטקה הקומוניסטית, שהייתה בעלת השפעה רבה עליהן.
פרומקה - האחות המפורסמת ביותר של חנצ'ה. נאמר עליה כי הייתה שקטה ומופנמת יותר, אך לימים נהייתה למנהיגה בתנועת דרור ובארגון היהודי הלוחם. הייתה קרובה מאוד לחנצ'ה והשפיעה עליה רבות, וגם הושפעה ממנה.
הרשל - אחיה הצעיר של חנצ'ה, אשר לימים הצטרף לתנועה המאוחדת דרור-פרייהייט והיה ממקימי תא המחתרת בפינסק בזמן מלחמת העולם השנייה. הרשל גם הוא נפל כלוחם בעת הלחימה במחתרת בווהלין בתקופת השואה.
פעילותה בתנועה > לפני המלחמה

חנצ'ה חלמה לצאת להכשרה לקראת עלייה לארץ כבר מגיל 16, אך לא ידעה מאיפה להביא את הכסף הדרוש על מנת להגיע להכשרה. היא ידעה שמשפחתה נמצאת במצב כלכלי קשה, ואם היא תבקש את הכסף מאביה, משפחתה תרעב לכמה ימים. היא שלחה בקשה לאחיה אליהו, אשר היה כבר בישראל, והוא נענה לבקשה ושלח לה בחזרה את הכסף הדרוש. וכך, בשנת 1936, יצאה חנצ'ה להכשרה בפלוגת באראנוביץ' של קיבוץ ההכשרה שחריה.
בהכשרה היא חוותה קשיים רבים, אך נשארה שם מעל שנה, בעודה חולמת בבוא היום לעלות לארץ ולהקים קיבוץ בישראל. היא הייתה מאוד מחויבת לתנועתה ולהכשרה, והאמינה כי זו הדרך הטובה ביותר ליהודים. בהכשרה היא הייתה שותפה להקמה של מוסדות רבים, קבוצות ספורט, ועיתון; ציון החגים העבריים, וקיום תרבות בשעות הפנאי. העבודה בהכשרה הייתה קשה ואף מנוונת, אך היא ראתה בכך פרק הכרחי בהכנה שלה לקראת החלום הנכסף לעלות לארץ ישראל ביום מן הימים. היא ראתה בחיי ההכשרה חלופה טובה לחיי היהודים בעיר בגלל הביטחון האישי, התרבותי והכלכלי שהרגישה, לעומת היהודי שהיו בעיר, שחיו חיי עוני קשים לדעתה.
במהלך ההכשרה, דאגה חנצ'ה לשמור על קשר עם שליחים מהארץ, למשל יודק'ה הלמן מקיבוץ גבת ויהושע וגנר מקיבוץ יגור. כמו כן, המשיכה להיות בקשר ולהתעדכן במתרחש בעיר ילדותה, פינסק, ודאגה למצב התנועה והגימנסיה שם.
לאחר תקופת ההכשרה, חנצ'ה לא עלתה לארץ כי היא הרגישה שעוד זקוקים לה בפולין, והיא המשיכה לארגן את פעילות התנועה שם.
פעילותה בתנועה > במלחמת העולם השנייה

כאשר פרצה מלחמת העולם השנייה, הייתה חנצ'ה בלודז'. בעת ההפצצות על העיר לודז', נפוצו שמועות בתנועה כי חנצ'ה נהרגה בהפצצות. אחותה, פרומקה, אשר שהתה באותה העת בשטח הסובייטי, שמעה על כך שחנצ'ה נהרגה לכאורה, והחליטה לאור ידיעה זו לעבור בעצמה את הגבול ולצאת אל השטח הארי, לזכר אחותה.
בנובמבר 1939 הפתיעה חנצ'ה את חבריה לתנועה כאשר הודיעה שהיא מגיעה ללבוב שבשטח הסובייטי. חברים רבים נתאספו שם והתרגשו מהמפגש איתה, גם כי רצו לשמוע על אודות האירועים המתרחשים בשטח הגרמני, וגם התרגשו מעצם המפגש איתה. בלבוב פגשה בין את היתר את יצחק צוקרמן, צביה לובטקין, ויודק'ה הלמן. הם הזדעזעו לשמוע על המתרחש בשטח הכיבוש הנאצי, וחנצ'ה פתחה את עיניהן לכך שהמצב בשטח הסובייטי אמנם רע, אך המצב בשטח הגרמני קשה פי כמה וכמה. למרות המצב הקשה בשטח הנאצי, סיפרה להם חנצ'ה על ועידת התנועה שהם מתכננים לכנס בדצמבר של אותה השנה.
לאחר שהותה בלבוב נסעה לבקר את משפחתה בפינסק, וסיפרה להם על כוונתה לחזור שוב בחזרה אל השטח הגרמני. הוריה נחרדו למשמע הרעיון, ולאחר שתיקה ארוכה אמר לה אביה:
נו, בתי, אם מרגישה את כי את חייבת ללכת - לכי, בעזרת השם.
המקור באידיש
נו טעכטערל, אויב דו פילסט אז דו דארפסט גיין, טא גיי, בעזרת השם.
כאשר עמדה לחצות את הגבול, נדרשה חנצ'ה לחצות נחל, וכאשר הכניסה את רגליה למים, היא מיד נתקפה קור ופחד, ולבסוף החליטה לחזור בחזרה ללבוב. חבריה חשבו שהיא ודאי כבר הגיעה לורשה, אך היא חזרה לאחר מספר ימים בבושת פנים ודפקה בדלת ביתם. במשך כמה ימים היא הסתובבה בתחושת חולשה ומבוכה על כך שלא הצליחה לחצות את הגבול, והרגישה כי חבריה מתביישים בה. היא ביקשה לצאת שוב לניסיון נוסף לחצות את הגבול, אך חברי התנועה סירבו.
היא נשלחה מטעם התנועה לביאליסטוק, על מנת להעביר ידיעות שיגיעו בעזרת שליח לורשה. לאחר מספר ימים, כאשר הייתה אמורה חנצ'ה לחזור מביאליסטוק ללבוב, הבינו חבריה כי היא לא חוזרת, וככל הנראה החליטה לעבור את הגבול ולהתקדם לורשה מבלי להתייעץ עמם.
הדבר עורר מחלוקת, מהומה, ועצב בקרב הנהגת התנועה, ועורר ויכוחים רבים, כולל ויכוח מפורסם בין יצחק צוקרמן לאדק גולובנר, שלא הצליחו להסכים מי מביניהם צריך לעבור את הגבול לשטח הגרמני. צביה לובטקין רצתה גם היא בעקבות הוויכוח לנסוע לורשה.
חנצ'ה הייתה דמות מרכזית בתנועה, מאחר ששימשה כקשרית, והייתה אחת מהראשונות שהביאו מידע להנהגת התנועה על המתרחש בשטח הכיבוש הנאצי. בעזרת ידיעותיה והדברים שסיפרו היא ואחותה פרומקה, החליטו בסופו של דבר מנהיגי התנועה לעבור גם הם לצד הגרמני, ולימים להקים את הארגון היהודי הלוחם.
בהמשך הצטרפה חנצ'ה לחוות ההכשרה בגרוכוב, אשר המשיכה לפעול בצמוד לורשה, והגרמנים אפשרו ליהודים לצאת מהגטו לחוות ההכשרה, בגלל המחסור הגדול במזון ששרר בגטו. ביוני 1942 החווה פורקה על ידי הגרמנים, וחנצ'ה עברה לבנדין. המצב שם היה קשה מאוד, אך חבריה מספרים כי היא הרימה את מצב הרוח למרות הקושי. היא הייתה אוספת את חברי התנועה בסוף יום לשיחה, ומספרת להם על ארץ ישראל בהתרגשות רבה ופנים קורנים.
בדצמבר 1942 הגיעה פרומקה, אחותה של חנצ'ה, גם היא לבנדין, והן התרגשו מאוד לראות זו את זו. הן ישבו שעות רבות והחליפו חוויות, מבלי לדעת שאלו יהיו הימים האחרונים שלהן ביחד.
הגעתה של פרומקה הייתה במטרה למצוא דרך להגיע לארץ ישראל, וחנצ'ה דחקה בה שתנצל את ההזדמנות ותעלה לישראל, אך פרומקה סירבה והחליטה להישאר בפולין.
משימתה האחרונה של חנצ'ה הייתה אמורה להיות יציאה משטח הכיבוש הגרמני אל העולם החופשי על מנת להתריע על השמדת יהודי פולין יחד עם מירה פוכרר, אך משימה זו לא יצאה לפועל.
מותה

במרץ 1943, הגיע מכתב לבנדין מצביה לובטקין, שבו נאמר כי נמצאה דרך להציל את חייה של חנצ'ה, מאחר שחנצ'ה הייתה באותו הזמן חולה מאוד, והייתה שקועה בסיוטים מהחוויות הרעות שחוותה בגרוכוב ובדרכה מורשה לבנדין.
התוכנית של צביה הייתה לצרף את חנצ'ה לקבוצת אזרחי חוץ שיועדה לצאת מורשה למחנה שבויים ובכך להציל את חייה. חנצ'ה לא הייתה מעוניינת להציל רק את עצמה, אך חבריה ואף אחותה הפצירו בה לנצל את ההזדמנות, והיא לא הרגישה שהיא יכולה לסרב לדרישתה של אחותה, אז החליטה להיענות להצעתה של צביה. בצער רב התחפשה לארית, ויצאה בדרכה לורשה. לאחר זמן מה קיבלו מכתב בבנדין מחנצ'ה, על כך שאכן הצליחה להגיע לורשה ושהפלוגה עומדת לצאת למחנה השבויים.
אך הדברים לא הלכו לפי התכנית, ובורשה תוכננה אקציה נוספת, וכבר עמד לפרוץ המרד. חנצ'ה הרגישה לאן מועדים הדברים, והחליטה שאם נגזר עליה למות, היא מעוניינת לסיים את חייה עם אחותה בבנדין.
ב-18 באפריל 1943, עזבה חנצ'ה את הגטו בורשה, במטרה להגיע לבנדין. לאחר שלא מצאה מקום לישון בו בלילה בשטח של ורשה הארית, החליטה לחזור לשטח הגטו.
יום לאחר מכן, פרץ מרד גטו ורשה, וחנצ'ה ניסתה לברוח מהגטו בליווים של הלוחמים אדק הימלפרב, חנוך - הנייק קליינוייס, ומאיר שוורץ. לאחר שהצליחו לצאת משטח הגטו, הם נתקלו בשני גרמנים. הלוחמים שלפו אקדחים והצליחו להרוג את שני הגרמנים, וחנצ'ה התחילה לברוח, כשחבורה של גרמנים רדפו אחריה. היא הצליחה למצוא מחבוא בחצר של אחד הבתים, אך לאחר זמן קצר הצליחו למצוא אותה הגרמנים, תפסו אותה, והרגו אותה במקום.
הנצחה

לאחר מותה של חנצ'ה, בתנועת דרור החליטו להנציח את זכרה על ידי הקמת "קיבוץ הילדים על שם חנצ'ה פלוטניצקה" שפעל במחנה העקורים רוזנהיים שבגרמניה.
הרעיון של קיבוץ הילדים היה לרכז את הילדים היהודים הרבים שנותרו לאחר השואה ללא הורים ולתת להם בית, חברה, ותנאי מחיה בסיסיים, ובהמשך לחנך אותם על ערכי הקיבוץ הארץ-ישראלי, במטרה לעלות יחד בבוא העת לארץ.
לקריאה נוספת

זרובבל גלעד (עורך), חנצ'ה ופרומקה: מכתבים ודברי זיכרון, הוצאת הקיבוץ המאוחד, 1945
ניישטט מלך, חורבן ומרד של יהודי ורשה, עמ' 400 - 401
ספר הפרטיזנים היהודים, כרך ב', עמ' 746
צוקרמן יצחק, שבע השנים ההן, מפתח השמות
הערות שוליים

↑  חנצ'ה פרומקה: מכתבים ודברי זיכרון, עמ' 7–10, אליהו פלוטניצקי
↑  מכתבים ליהושע וגנר באתר לוחמי הגטאות
↑  חנצ'ה פרומקה: מכתבים ודברי זיכרון, עמ' 13–28, מכתבים שכתבה חנצ'ה
↑  חנצ'ה פרומקה: מכתבים ודברי זיכרון, עמ' 160–168, יודק'ה הלמן
↑  חנצ'ה פרומקה: מכתבים ודברי זיכרון, עמ' 100–102, רניה ק.
↑  אתר לוחמי הגטאות
↑  קיבוץ הילדים ע"ש חנצ'ה פלוטניצקה
| --- | --- |
בקרת זהויות :  NLI: 987007321116205171  VIAF: 34149841834102840179   WorldCat (עם VIAF): 34149841834102840179
יצחק זילברשטיין

| --- | --- |

 לידה:  1934 (בן 91 בערך) ה'תרצ"ד בנדין, רפובליקת פולין 
 מדינה:  ישראל 
 השכלה:  ישיבת סלובודקה  ישיבת מקור חיים (ירושלים) 
 מקום פעילות:  ישראל
 השתייכות:  חרדים ליטאים
 תחומי עיסוק:  הלכה הלכה וטכנולוגיה
 רבותיו:  הרב יחזקאל אברמסקי, הרב יוסף שלום אלישיב, הרב שמואל הלוי ואזנר
 צאצאים:  לאה קוק (רבנית) 
 
 תפקידים נוספים:  חבר במועצת גדולי התורה, אב בית דין
 
הרב יצחק זילברשטיין (נולד בשנת ה'תרצ"ד, 1934[דרוש מקור]) הוא רב ופוסק הלכה חרדי ליטאי, רב שכונת רמת אלחנן בבני ברק ומומחה בענייני רפואה והלכה. חבר מועצת גדולי התורה של דגל התורה. הוא משמש גם ראש כולל בית דוד בחולון.
ביוגרפיה

נולד לדוד יוסף ורחל זילברשטיין בבנדין בפולין. בילדותו למד בישיבת עץ חיים בירושלים. בנערותו למד בישיבת מקור חיים (ירושלים). בבחרותו למד בישיבת סלובודקה בבני ברק. נישא לעליזה שושנה, בתו של הרב יוסף שלום אלישיב. לאחר חתונתו המשיך את לימודיו בישיבת סלובודקה כאברך במשך מספר שנים, ואף קיבל סמיכת חכמים מראש הישיבה הרב יחזקאל אברמסקי. במהלך השנים הוא עשה שימוש חכמים אצל רבנים נוספים, ובהם הרב שמואל הלוי ואזנר. לאחר מכן שימש מספר שנים כר"מ בישיבת לוצרן בשווייץ.
בשנות השבעים מונה לרבה של שכונת רמת אלחנן בבני ברק. הוא משמש כראש כולל בית דוד בחולון, שבו קיים גם בית דין לממונות שבו הוא אב בית דין. בשיעוריו משתתפים חרדים ודתיים לאומיים. חיבר מספר ספרים בנושא הלכה ורפואה, והוא מעביר שיעור חודשי לרופאים, דתיים וחילונים, שבין מייסדיו נמצא פרופ' אהרן צ'חנובר. מאז שנות ה-70 הוא מוסר מדי שבוע שיעור בהלכה בימי שני, בבית הכנסת דברי שיר בבני ברק עד סוף שנת 2021, ומאז בבית הכנסת המרכזי ברמת אלחנן; ובימי שלישי ובכולל "בית דוד".
בשיעוריו עוסק הרב בדילמות משפטיות-הלכתיות או מוסריות שהוא מציג בתחילת השיעור. פעמים רבות הבעיות שהציג עוסקות בענייני רפואה ושידוכים. לאחר מכן הוא מנתח דילמה זו בעזרת מקורות תורניים או סיפורי רבנים. מרבה להביא מפסקי חותנו הרב אלישיב וכן מפסקי גיסו הרב חיים קניבסקי. הרב מרבה לשלב בשיעוריו סיפורים שונים.
הרב זילברשטיין הוא חבר ועדת הרבנים של בית החולים מעייני הישועה.
בכ"ו באב תשע"ב צורף למועצת גדולי התורה של דגל התורה.
משפחתו

בשנת ה'תשנ"ט נפטרה אשתו הראשונה, עליזה שושנה, בתו של הרב יוסף שלום אלישיב, מספר חודשים לאחר מכן נישא בשנית לטובה טיברגר ועבר חלקית להתגורר בביתה בשכונת רמת חן ברמת גן.
אחת מבנותיו היא הרבנית לאה קוק, הנשואה לרב דב איסר הכהן קוק. חתן נוסף הוא הרב אליעזר רוט, שמשמש כרב הארגון "שמעיה", הנותן מענה הלכתי לסובלים מבעיות שמיעה. בנו הרב אברהם יעקב הוא מחבר ספרים, ובנו הרב אריה מכהן כרב בגבעת זאב.
חיבוריו

חשוקי חמד - סדרה בת עשרות ספרים המכילים הערות על סדר מסכתות הש"ס, וכן על נושאים נוספים כגון חנוכה.
תורת היולדת - חובר עם ד"ר משה רוטשילד, מייסד בית החולים מעייני הישועה, ה'תשמ"ג. בשנת תשע"ו יצא במהדורה מחודשת בעריכתו של הרב נפתלי הלפרין המשמש גם כרכז ההלכה הארצי של ארגון 'איחוד הצלה'.
נס להתנוסס - בירורי הלכה בעקבות מלחמת המפרץ עם מבוא מאת הרב יואל שוורץ, ירושלים תשנ"ב
מלכים אומניך - בענייני איסור אמירה לנכרי בשבת, תש"ן
שבת שבתון - הלכות חולה ביום כיפור, תשנ"ז
שושנת העמקים - זיכרון לאשתו, הרבנית עליזה שושנה זילברשטיין. המדור "ורפא ירפא" בספר זה נכתב על ידי הרב זילברשטיין, בתוספת הספד ארוך על אשתו, בני ברק תשנ"ט
עלינו לשבח - סיפורי חיזוק לאמונה וביטחון על פי סדר פרשיות השבוע, שישה כרכים, בעריכת משה מיכאל צורן
טובך יביעו - סדרת המשך לעלינו לשבח, בעריכת משה מיכאל צורן
והערב נא - דיונים הלכתיים על פי סדר פרשיות השבוע, ארבעה כרכים
ברכי נפשי - פרקי חיזוק ואמונה מתוך פרשיות השבוע. חמישה כרכים.
שיעורי תורה לרופאים - שאלות ותשובות בענייני רפואה בהלכה, ששה כרכים.
לחנך בשמחה - בעריכת משה מיכאל צורן, תשע"ד
ופריו מתוק על סדר פרשיות התורה.
תורתך שעשועי
חשוקי חמד על הגדה של פסח בעריכת יעקב ישראל פוזן, עם פסקים והנהגות מחותנו הרב אלישיב
ווי העמודים וחשוקיהם - ליקוט משעורי וחידושי הרב, היוצא לאור מדי חודש על ידי כולל בית דוד.
אחת שאלתי- דיונים הלכתיים על פרשת השבוע לילדים. 6 כרכים.
קב ונקי - תשובות מהגרי"ש אלישיב
מצוות בשמחה - פרקי חיזוק, השקפה ומוסר, לפי סדר הפרשיות - על פי שרשי המצוות של ספר החינוך. עד כה יצא כרך אחד לחומשים בראשית, שמות, ויקרא.
שמחה בבית
כמו כן כתב הרב זילברשטיין מאמרים בעלון בית דוד היוצא לאור למעלה מ-30 שנה על ידי הכולל שהוא עומד בראשו, וכן בעלון קול ברמה מובאים פסקיו מדי שבוע.
הערות שוליים

↑  מפגש ראשון – פומבדיתא וגם וילנה בעמק הסיליקון
| מועצת גדולי התורה של דגל התורה |
| --- | --- | --- |
מנהיג: 
| מנהיגים בעבר | הרב אלעזר מנחם מן שך • הרב יוסף שלום אלישיב (דה פקטו) • הרב אהרן יהודה ליב שטינמן • הרב חיים קניבסקי (דה פקטו) • הרב גרשון אדלשטיין |  |
| חברים בעבר | הרב ישכר דב רוקח • הרב נסים קרליץ • הרב אברהם יעקב זלזניק • הרב מיכל יהודה ליפקוביץ • הרב מרדכי מן • הרב צבי מרקוביץ • הרב חיים פינחס שיינברג • הרב זלמן רוטברג • הרב בנימין ביינוש פינקל • הרב אברהם פרבשטין • הרב נתן צבי פינקל • הרב נסים טולדנו • הרב ברוך רוזנברג • הרב יצחק שיינר • הרב דב יפה • הרב אריה פינקל • הרב ברוך מרדכי אזרחי • הרב ברוך ויסבקר |  |
| חברים בהווה | הרב מאיר צבי ברגמן • הרב ברוך דב פוברסקי • הרב יצחק זילברשטיין • הרב משה יהודה שלזינגר •  הרב משה הלל הירש • הרב דוד כהן • הרב אברהם יצחק קוק • הרב אביעזר פילץ • הרב צבי דרבקין • הרב יצחק הקר • הרב אריה לוי • הרב שרגא שטינמן • הרב אליעזר יהודה פינקל |  |
| חברים שפרשו מהמועצה | הרב שמואל אוירבך • הרב יהודה עדס • הרב משה שמואל שפירא |  |
| מזכירים | אפרים צמל • אברהם רובינשטיין |  |
| --- | --- |
בקרת זהויות :  NLI: 987007299808005171  GND: 1204948372  ISNI: 0000 0000 7694 6821  LCCN: n90707279  VIAF: 45930863   WorldCat (עם VIAF): 45930863